b'\n_START_ARTICLE_\nKaksisuuntainen mielialah\xc3\xa4iri\xc3\xb6\n_START_SECTION_\nMit\xc3\xa4 kaksisuuntainen mielialah\xc3\xa4iri\xc3\xb6 on?\n_START_PARAGRAPH_\nKaksisuuntainen mielialah\xc3\xa4iri\xc3\xb6 on tautiluokituksissa (ICD-10 tai DSM-IV) luokiteltu sairaudeksi. Kuten muissakin sairauksissa pelk\xc3\xa4t oireet tai subjektiivinen kokemus tai ymp\xc3\xa4rist\xc3\xb6n toteamus oireista ei riit\xc3\xa4, vaan oireiden lis\xc3\xa4ksi oireisiin liittyy merkitt\xc3\xa4v\xc3\xa4 toimintakyvyn heikkeneminen edelt\xc3\xa4v\xc3\xa4lt\xc3\xa4 tai oletetulta tasolta. \xc3\x84\xc3\xa4rimmill\xc3\xa4\xc3\xa4n potilaan mieliala vaihtelee kahden \xc3\xa4\xc3\xa4rip\xc3\xa4\xc3\xa4n v\xc3\xa4lill\xc3\xa4, poikkeavasta kiihtymyksest\xc3\xa4 tai ep\xc3\xa4realistisesta vauhdikkuudesta eli maniasta syv\xc3\xa4\xc3\xa4n ep\xc3\xa4realistiseen masennukseen tai ep\xc3\xa4toivoon eli psykoottiseen masennukseen. Masennus on samantyyppist\xc3\xa4 kuin "yksisuuntaisessa" (unipolaari) depressiossa._NEWLINE_Kaksisuuntainen mielialah\xc3\xa4iri\xc3\xb6 on biologisesti l\xc3\xa4hemp\xc3\xa4n\xc3\xa4 skitsofreniaa kuin masennusta._NEWLINE_Kaksisuuntaista mielialah\xc3\xa4iri\xc3\xb6t\xc3\xa4 on eri tyyppej\xc3\xa4. Joillakin potilailla mieliala vaihtelee voimakkaasti manian ja depression v\xc3\xa4lill\xc3\xa4, toisilla maaniset jaksot ovat lievempi\xc3\xa4, niin sanottuja hypomaanisia jaksoja, ja sekamuotoisen jakson aikana potilaalla on samanaikaisesti sek\xc3\xa4 masennuksen ett\xc3\xa4 mielialan kohoamisen oireita._NEWLINE_Kaksisuuntainen mielialah\xc3\xa4iri\xc3\xb6 on tavallista masennusta harvinaisempi sairaus. Klassista maanis-depressiivisyytt\xc3\xa4 sairastaa noin prosentti v\xc3\xa4est\xc3\xb6st\xc3\xa4. Eri tyyppej\xc3\xa4 kaksisuuntaisesta mielialah\xc3\xa4iri\xc3\xb6st\xc3\xa4 sairastaa noin viisi prosenttia v\xc3\xa4est\xc3\xb6st\xc3\xa4. Arvioidaan, ett\xc3\xa4 noin puolet sairastuneista tunnistetaan ja hoidetaan asianmukaisesti._NEWLINE_Ajatellaan, ett\xc3\xa4 mielialan s\xc3\xa4\xc3\xa4telyj\xc3\xa4rjestelm\xc3\xa4ss\xc3\xa4 olisi h\xc3\xa4iri\xc3\xb6. Potilas reagoi \xc3\xa4rsykkeisiin normaalia herkemmin ja poikkeavalla tavalla. Sairauden oireet tulevat tavallisimmin esille varhaisessa aikuisi\xc3\xa4ss\xc3\xa4. Alttius sairastua kulkee suvuittain. Perim\xc3\xa4n osuus on skitsofrenian luokkaa. On huomattava, ett\xc3\xa4 itse sairaus ei suoraan periydy, vaan alttius sairastua ep\xc3\xa4suotuisissa olosuhteissa on kohonnut. Siki\xc3\xb6nkehityksen tai kasvun aikana voi olla tekij\xc3\xb6it\xc3\xa4, jotka vaikuttavat keskushermoston toimintaan ja reaktiomuotoihin. Sairauden laukaisevana tekij\xc3\xa4n\xc3\xa4 voi olla esimerkiksi jokin kuormittava stressitilanne, poikkeava el\xc3\xa4m\xc3\xa4ntilanne tai vaikkapa p\xc3\xa4ihteiden liikak\xc3\xa4yt\xc3\xb6n tai muun tekij\xc3\xa4n aiheuttama aivovaurio. Moni, joka on my\xc3\xb6hemmin sairastunut kaksisuuntaiseen mielialah\xc3\xa4iri\xc3\xb6\xc3\xb6n, on kuvannut ennen sairastumistaan ja sairauden aikana huomattavia vaikeuksia uni-valverytmin s\xc3\xa4\xc3\xa4telyss\xc3\xa4._NEWLINE_Suurin osa kaksisuuntaiseen mielialah\xc3\xa4iri\xc3\xb6\xc3\xb6n sairastuvista k\xc3\xa4rsii ensin tavallisesta masennuksesta. Useat k\xc3\xa4rsiv\xc3\xa4t aluksi my\xc3\xb6s jostakin ahdistusoireesta, esimerkiksi paniikista. Kaksisuuntaisen mielialah\xc3\xa4iri\xc3\xb6n diagnoosi voidaan asettaa, kun masennuksen lis\xc3\xa4ksi havaitaan ensimm\xc3\xa4inen maaninen tai hypomaaninen jakso. Useimmiten ensimm\xc3\xa4inen selke\xc3\xa4 merkki manian alkamisesta on unen tarpeen v\xc3\xa4heneminen._NEWLINE_Noin kolmasosalla potilaista on jatkuvaa vaihtelua manian ja depression v\xc3\xa4lill\xc3\xa4. Kun \xc3\xa4\xc3\xa4rip\xc3\xa4\xc3\xa4st\xc3\xa4 toiseen menn\xc3\xa4\xc3\xa4n erityisen nopeasti, puhutaan sairauden nopeasti vaihtelevasta muodosta. Toisaalta varsinkin sairauden alkuvaiheessa voi menn\xc3\xa4 parikin vuotta ilman mielialan vaihteluita._NEWLINE_Kun potilas tunnistaa tilanteensa, hoito on asianmukaista ja mahdollinen l\xc3\xa4\xc3\xa4kitys kunnossa, monet tai useimmat potilaat el\xc3\xa4v\xc3\xa4t p\xc3\xa4\xc3\xa4asiassa normaalia el\xc3\xa4m\xc3\xa4\xc3\xa4 ilman sairauden oireita.\n_START_SECTION_\nF30.0 Hypomaaninen jakso (hypomania)\n_START_PARAGRAPH_\nH\xc3\xa4iri\xc3\xb6lle on tyypillist\xc3\xa4 pysyv\xc3\xa4 liev\xc3\xa4 mielialan nousu, lis\xc3\xa4\xc3\xa4ntynyt energisyys ja toimeliaisuus. Tavallista on my\xc3\xb6s huomattava tunne hyv\xc3\xa4st\xc3\xa4 olosta sek\xc3\xa4 henkisest\xc3\xa4 ja fyysisest\xc3\xa4 tehokkuudesta. Usein esiintyvi\xc3\xa4, muttei siin\xc3\xa4 m\xc3\xa4\xc3\xa4rin, ett\xc3\xa4 ne johtaisivat vakaviin h\xc3\xa4iri\xc3\xb6ihin ty\xc3\xb6ss\xc3\xa4 tai sosiaaliseen torjuntaan, ovat sosiaalisuuden, ylituttavallisuuden lis\xc3\xa4\xc3\xa4ntyminen, seksuaalisen aktiivisuuden lis\xc3\xa4\xc3\xa4ntyminen ja unen tarpeen v\xc3\xa4heneminen. \xc3\x84rtyis\xc3\xa4, k\xc3\xa4rttyinen, p\xc3\xb6yhke\xc3\xa4, itserakas ja r\xc3\xb6yhke\xc3\xa4 k\xc3\xa4yt\xc3\xb6s voivat tulla joskus yleisemm\xc3\xa4n yliaktiivisen sosiaalisuuden sijaan. Mielialah\xc3\xa4iri\xc3\xb6\xc3\xb6n tai k\xc3\xa4ytt\xc3\xa4ytymiseen ei liity harhoja tai harhaluuloja. Hypomania on manian lievempi muoto, jossa on samanlaisia, mutta v\xc3\xa4hemm\xc3\xa4n vaikeita oireita ja v\xc3\xa4hemm\xc3\xa4n toimintakyvyn heikkenemist\xc3\xa4 kuin maniassa. Hypomaanisen jakson aikana mieliala voi olla korkealla ja potilas voi tuntea itsens\xc3\xa4 tavallista paremmaksi ja pystyv\xc3\xa4mm\xc3\xa4ksi. Hypomaniaan p\xc3\xa4\xc3\xa4st\xc3\xa4kseen potilas voi jopa lopettaa l\xc3\xa4\xc3\xa4kityksens\xc3\xa4._NEWLINE_Jos ei tunne ihmist\xc3\xa4 ennest\xc3\xa4\xc3\xa4n, hypomaniaa voi olla vaikea tunnistaa. Jotkut potilaat ovat kuvanneet, kuinka he ovat hypomaanisina "onnistuneet" innostamaan esimerkiksi autokaupan myyj\xc3\xa4n niin, ett\xc3\xa4 heille on tilattu kaksi kappaletta upouusia loistoautoja, vaikka varaa niihin ei ole.\n_START_SECTION_\nF30.1 Mania ilman psykoottisia oireita tai F30.2 Mania, johon liittyy psykoottisia oireita\n_START_PARAGRAPH_\nMieliala on potilaan olosuhteisiin n\xc3\xa4hden kohonnut ja saattaa vaihdella huolettomasta lupsakkuudesta l\xc3\xa4hes hallitsemattomaan kiihtymykseen. Riemukkuuteen liittyy lis\xc3\xa4\xc3\xa4ntynyt energisyys, joka aiheuttaa yliaktiivisuutta, puhetulvaa ja unentarpeen v\xc3\xa4hentymist\xc3\xa4. Potilas ei pysty keskittym\xc3\xa4\xc3\xa4n ja on usein huomattavan herkk\xc3\xa4 h\xc3\xa4iri\xc3\xb6tekij\xc3\xb6ille. Itseluottamus on usein korkealla, potilaalla voi olla suuriluuloisia ideoita, ja h\xc3\xa4n voi olla yliluottavainen. Normaalien sosiaalisten estojen puuttuminen voi johtaa holtittomaan ja hullunrohkeaan k\xc3\xa4ytt\xc3\xa4ytymiseen, joka on tilanteeseen soveltumatonta ja potilaalle ep\xc3\xa4tyypillist\xc3\xa4._NEWLINE_F30.2 Mania, johon liittyy psykoottisia oireita_NEWLINE_Manian (F30.1) kuvattujen oireiden lis\xc3\xa4ksi esiintyy harhakuvitelmia (tavallisesti suuruusharhoja), harhoja (tavallisesti \xc3\xa4\xc3\xa4ni\xc3\xa4, jotka puhuvat suoraan potilaalle) tai kiihtymys, motorisen aktiivisuuden lis\xc3\xa4\xc3\xa4ntyminen ja ajatuksenriento ovat niin \xc3\xa4\xc3\xa4rimm\xc3\xa4isi\xc3\xa4, ettei potilasta voi ymm\xc3\xa4rt\xc3\xa4\xc3\xa4 tai h\xc3\xa4n on tavallisen vuorovaikutuksen tavoittamattomissa.\n_START_SECTION_\nF32 Masennusjakso, depressiojakso\n_START_PARAGRAPH_\nLiev\xc3\xa4n, keskivaikean tai vaikean masennuksen aikana potilas k\xc3\xa4rsii yleens\xc3\xa4 mielialan laskusta, voimattomuudesta ja toimintakyvyn heikkenemisest\xc3\xa4. Kyky iloita, kiinnostua ja keskitty\xc3\xa4 on v\xc3\xa4h\xc3\xa4inen. Yleist\xc3\xa4 on huomattava uupumus pienenkin ponnistelun j\xc3\xa4lkeen. Uni on tavallisesti h\xc3\xa4iriintynytt\xc3\xa4 ja ruokahalu v\xc3\xa4hentynyt, mutta joskus toisaalta my\xc3\xb6s lis\xc3\xa4\xc3\xa4ntynyt ruokahalu ja unentarve voivat tulla kyseeseen. Itsearvostus ja itseluottamus ovat l\xc3\xa4hes aina alentuneet, jopa liev\xc3\xa4ss\xc3\xa4 masennuksessa. Usein on syyllisyyden- tai arvottomuudentunnetta. Mielialan aleneminen ei juuri vaihtele p\xc3\xa4iv\xc3\xa4st\xc3\xa4 p\xc3\xa4iv\xc3\xa4\xc3\xa4n, eik\xc3\xa4 se riipu ulkoisista olosuhteista. Mielialan alenemiseen voi liitty\xc3\xa4 niin sanottuja "somaattisia" oireita, kuten mielenkiinnon ja onnentunteiden v\xc3\xa4h\xc3\xa4isyys, her\xc3\xa4\xc3\xa4minen useita tunteja ennen normaalia her\xc3\xa4\xc3\xa4misaikaa, masennus on pahimmillaan aamuisin, huomattava psykomotorinen estyneisyys, rauhattomuus, ruokahalun menett\xc3\xa4minen, painon lasku ja seksuaalisen mielenkiinnon (libidon) menetys. Riippuen oireiden m\xc3\xa4\xc3\xa4r\xc3\xa4st\xc3\xa4 ja vakavuudesta masennusjakson voi luokitella liev\xc3\xa4ksi, keskivaikeaksi tai vaikeaksi masennukseksi._NEWLINE_F32.0 Liev\xc3\xa4 masennusjakso_NEWLINE_Tavallisesti esiintyy kaksi tai kolme edell\xc3\xa4 mainituista oireista, ja potilas on yleens\xc3\xa4 n\xc3\xa4ist\xc3\xa4 ahdistunut mutta todenn\xc3\xa4k\xc3\xb6isesti pystyy suoriutumaan useimmista tavanomaisista teht\xc3\xa4vist\xc3\xa4\xc3\xa4n._NEWLINE_F32.1 Keskivaikea masennusjakso_NEWLINE_Potilaalla on nelj\xc3\xa4 edell\xc3\xa4 mainittua oiretta, ja h\xc3\xa4nen on todenn\xc3\xa4k\xc3\xb6isesti hyvin vaikea suoriutua tavanomaisista teht\xc3\xa4vist\xc3\xa4\xc3\xa4n_NEWLINE_F32.2 Vaikea masennusjakso ilman psykoottisia oireita_NEWLINE_Masennusjakso, jossa useat edell\xc3\xa4 mainitut oireet ovat huomattavia ja ahdistavia, itseluottamuksen menetys ja ajatukset arvottomuudesta ja syyllisyydest\xc3\xa4 ovat tavallisia. Itsetuhoiset ajatukset ja pyrkimykset ovat yleisi\xc3\xa4, ja tavallisesti esiintyy useita "somaattisia" oireita._NEWLINE_F32.3 Vaikea masennusjakso ja psykoottisia oireita_NEWLINE_Masennusjakso, joka on kuvattu F32.2 kohdassa, ja liittyy harhoja, harhaluuloja, psykomotorista estyneisyytt\xc3\xa4 tai pys\xc3\xa4htyneisyytt\xc3\xa4 siin\xc3\xa4 m\xc3\xa4\xc3\xa4rin, ett\xc3\xa4 tavalliset toiminnat tai teht\xc3\xa4v\xc3\xa4t ovat mahdottomia; potilas on kuolemanvaarassa itsemurhan, nesteenpuutteen tai n\xc3\xa4lkiintymisen vuoksi. Harhat ja harhaluulot voivat liitty\xc3\xa4 tai olla liittym\xc3\xa4tt\xc3\xa4 mielialaan.\n_START_SECTION_\nF31.6 Kaksisuuntainen mielialah\xc3\xa4iri\xc3\xb6, sekamuotoinen jakso\n_START_PARAGRAPH_\nPotilaalla on aikaisemmin ollut v\xc3\xa4hint\xc3\xa4\xc3\xa4n yksi hypomaaninen, maaninen, masennus- tai sekamuotoinen jakso ja ajankohtaisesti esiintyy maanisia ja masennuksen oireita joko sekaisin tai nopeasti vaihdellen. Nopeasti vaihtelevia mielialoja kutsutaan joskus my\xc3\xb6s nimell\xc3\xa4 "rapid cycling" -muotoisena taudinkuvana.\n_START_SECTION_\nSekamuotoinen jakso\n_START_PARAGRAPH_\nKenties kaikkein lamauttavimpia sairauden vaiheita ovat ne, joihin kuuluu sek\xc3\xa4 manian ett\xc3\xa4 depression oireita, samanaikaisesti tai useaan kertaan saman p\xc3\xa4iv\xc3\xa4n aikana vaihdellen. Potilas on kiihke\xc3\xa4 tai levoton niin kuin maanisessa vaiheessa, mutta samalla my\xc3\xb6s \xc3\xa4rtyis\xc3\xa4 ja masentunut, sen sijaan, ett\xc3\xa4 tuntisi olevansa "maailman huipulla". Erityisesti sekamuotoiseen jaksoon liittyy itsemurhariskin lis\xc3\xa4\xc3\xa4ntyminen.\n_START_SECTION_\nTyyppi I\n_START_PARAGRAPH_\nTyypin I bipolaarih\xc3\xa4iri\xc3\xb6ss\xc3\xa4 esiintyy maniajaksojen lis\xc3\xa4ksi joko masennusjaksoja tai sekamuotoisia jaksoja. H\xc3\xa4iri\xc3\xb6t\xc3\xa4 on aiemmin kutsuttu maanis-depressiiviseksi mielisairaudeksi. Sairauteen ei v\xc3\xa4ltt\xc3\xa4m\xc3\xa4tt\xc3\xa4 liity psykoottisia oireita ja se voi my\xc3\xb6s muodostua toistuvista sekamuotoisista jaksoista. Maniajakso on useimmiten tunnistettavissa ja maniajakson aikana ihminen nykyisin usein toimitetaan hoitoon.\n_START_SECTION_\nTyyppi II\n_START_PARAGRAPH_\nTyypin II kaksisuuntainen mielialah\xc3\xa4iri\xc3\xb6 on huonommin tunnettu ja tunnistettavissa kuin tyypin I h\xc3\xa4iri\xc3\xb6. Tyypin II kaksisuuntaista mielialah\xc3\xa4iri\xc3\xb6t\xc3\xa4 luonnehtii vakavien masennusjaksojen ja hypomaanisten jaksojen vaihtelu, ja kliinist\xc3\xa4 kuvaa hallitsevat yleens\xc3\xa4 toistuvat masennusjaksot ja mielialan ailahtelevuus. Tyypin II bipolaarih\xc3\xa4iri\xc3\xb6 j\xc3\xa4\xc3\xa4 helposti tunnistamatta, koska potilaat yleens\xc3\xa4 hakeutuvat hoitoon vain masennusvaiheissa eiv\xc3\xa4tk\xc3\xa4 itse tuo hypomaniavaiheita ongelmana esille, sill\xc3\xa4 silloin he ovat usein kokeneet olevansa el\xc3\xa4m\xc3\xa4ns\xc3\xa4 kunnossa. T\xc3\xa4m\xc3\xa4n vuoksi on t\xc3\xa4rke\xc3\xa4\xc3\xa4, ett\xc3\xa4 hoitoj\xc3\xa4rjestelmiss\xc3\xa4 systemaattisesti kysyt\xc3\xa4\xc3\xa4n masennuspotilailta, onko heill\xc3\xa4 ollut my\xc3\xb6s kohonneen mielialan jaksoja._NEWLINE_Er\xc3\xa4\xc3\xa4n tutkimuksen mukaan hoitamattomilla tyypin II kaksisuuntaisilla potilailla oli manian tai hypomanian oireita vain noin kolme prosenttia ajasta. Normaalia jaksoa noin 1/3\xe2\x80\x931/2 ajasta ja jopa 1/2\xe2\x80\x932/3 ajasta heill\xc3\xa4 oli eri asteisen masennuksen oireita. Tyypin II kaksisuuntaisen mielialah\xc3\xa4iri\xc3\xb6n tunnistaminen on haaste terveydenhuollolle, sill\xc3\xa4 potilaalle voi olla haitaksi, jos h\xc3\xa4nt\xc3\xa4 hoidetaan masennusl\xc3\xa4\xc3\xa4kkeill\xc3\xa4 silloin, kun kyse onkin kaksisuuntaisesta mielialah\xc3\xa4iri\xc3\xb6st\xc3\xa4.\n_START_SECTION_\nMuut mielialah\xc3\xa4iri\xc3\xb6tyypit\n_START_PARAGRAPH_\nMy\xc3\xb6s muun tyyppisi\xc3\xa4 mielialah\xc3\xa4iri\xc3\xb6t\xc3\xa4 on kuvattu, mutta k\xc3\xa4yt\xc3\xa4nn\xc3\xb6n syist\xc3\xa4 nykyinen tautiluokitus on kuvannut edell\xc3\xa4 mainitut, joiden tunnistamisessa on riitt\xc3\xa4v\xc3\xa4sti tekemist\xc3\xa4. Tutkimusk\xc3\xa4ytt\xc3\xb6\xc3\xb6n on m\xc3\xa4\xc3\xa4ritelty useita muitakin mielialah\xc3\xa4iri\xc3\xb6tyyppej\xc3\xa4.\n_START_SECTION_\nKaksisuuntaisen mielialah\xc3\xa4iri\xc3\xb6n tunnistaminen, tutkiminen ja hoito\n_START_PARAGRAPH_\nUseimmiten kohonneen mielialan tai manian tunnistaa joku muu kuin potilas itse. Manian tai hypomanian aikana potilas ei koe olevansa sairas vaan useimmiten kokee voivansa erinomaisesti. Masennuksen taas useimmat potilaat tunnistavat. Oireiden esiintyess\xc3\xa4 selv\xc3\xa4n\xc3\xa4 mielialah\xc3\xa4iri\xc3\xb6n tunnistaminen on helppoa, mutta ajankohtaista maniaa lukuun ottamatta tunnistamiseen menee aikaa kuukausia, tai vuosia. Terveydenhuoltoon on hyv\xc3\xa4 olla yhteydess\xc3\xa4 etenkin silloin, jos oireista tulee haittaa potilaalla tai muille. Kun ep\xc3\xa4ily vahvistuu ja oireet tunnistetaan, on poissuljettava muut mahdolliset sairaudet ottaen huomioon my\xc3\xb6s fyysiset tekij\xc3\xa4t. Jos kyse on kaksisuuntaisesta mielialah\xc3\xa4iri\xc3\xb6st\xc3\xa4, on t\xc3\xa4rke\xc3\xa4\xc3\xa4, ett\xc3\xa4 potilas ja h\xc3\xa4nen l\xc3\xa4hipiirins\xc3\xa4 ymm\xc3\xa4rt\xc3\xa4v\xc3\xa4t, ett\xc3\xa4 kysymys on elinik\xc3\xa4isest\xc3\xa4 alttiudesta ja ajankohtaisesta sairaudesta, johon on olemassa tehoavia hoitoja. T\xc3\xa4m\xc3\xa4n ymm\xc3\xa4rt\xc3\xa4miseen menee usein vuosia.\n_START_SECTION_\nTunnistaminen\n_START_PARAGRAPH_\nT\xc3\xa4rke\xc3\xa4\xc3\xa4 olisi, ett\xc3\xa4 ainakin terveydenhuollon yksik\xc3\xb6iss\xc3\xa4 \xe2\x80\x93 perusterveydenhuollossa ja erikoissairaanhoidossa \xe2\x80\x93 kaikilta masennuksen vuoksi hoidossa olevilta jossakin vaiheessa kysytt\xc3\xa4isiin hypomania- ja maniaoireiden esiintymisest\xc3\xa4. Kyselyn apuna voi k\xc3\xa4ytt\xc3\xa4\xc3\xa4 itse t\xc3\xa4ytett\xc3\xa4v\xc3\xa4\xc3\xa4 maniakysely\xc3\xa4, esimerkiksi MDQ-kysely\xc3\xa4._NEWLINE_On t\xc3\xa4rke\xc3\xa4\xc3\xa4, ett\xc3\xa4 potilas itse ja mielell\xc3\xa4\xc3\xa4n h\xc3\xa4nen l\xc3\xa4hiymp\xc3\xa4rist\xc3\xb6ns\xc3\xa4 oppisivat tunnistamaan ja havainnoimaan oireiden esiintymist\xc3\xa4. Hyv\xc3\xa4 apu on niin sanottu mielialap\xc3\xa4iv\xc3\xa4kirja. Periaatteena on kuitenkin, ett\xc3\xa4 potilas tai tutkittava merkitsee p\xc3\xa4ivitt\xc3\xa4in lomakkeeseen, onko mieliala normaali, ylivire\xc3\xa4 vai masentunut. My\xc3\xb6s vaihtelun \xc3\xa4\xc3\xa4rip\xc3\xa4\xc3\xa4t voi merkit\xc3\xa4. Samanaikaisesti seurataan unen kestoa ja laatua, ahdistuneisuutta, p\xc3\xa4ihteiden k\xc3\xa4ytt\xc3\xb6\xc3\xa4 ja muita oireita. Lomakkeeseen voi my\xc3\xb6s merkit\xc3\xa4 k\xc3\xa4ytett\xc3\xa4v\xc3\xa4n l\xc3\xa4\xc3\xa4kityksen, jolloin voidaan arvioida sen tehoa. Tyypillist\xc3\xa4 on, ett\xc3\xa4 potilaan sairaudentunto k\xc3\xa4sitt\xc3\xa4\xc3\xa4 normaalijaksot ja masennuksen, mutta hypomania ja mania j\xc3\xa4\xc3\xa4v\xc3\xa4t merkitsem\xc3\xa4tt\xc3\xa4._NEWLINE_On hyv\xc3\xa4 opettaa potilas itse arvioimaan tilannettaan ja mielialan muutoksia laukaisevia tekij\xc3\xb6it\xc3\xa4 ja k\xc3\xa4ytt\xc3\xa4m\xc3\xa4\xc3\xa4n esimerkiksi Altmanin maniaoireiden mittausasteikkoa.\n_START_SECTION_\nTutkimus\n_START_PARAGRAPH_\nTutkimusvaiheessa on perehdytt\xc3\xa4v\xc3\xa4 sek\xc3\xa4 potilaan perhehistoriaan ett\xc3\xa4 el\xc3\xa4m\xc3\xa4nkaareen. Mielell\xc3\xa4\xc3\xa4n on haastateltava v\xc3\xa4hint\xc3\xa4\xc3\xa4n yht\xc3\xa4 ja mielell\xc3\xa4\xc3\xa4n useampaa potilaan perheeseen tai l\xc3\xa4hipiiriin kuuluvaa ihmist\xc3\xa4. Aikaisemmat tutkimukset ja hoidot on huomioitava. Potilas on tutkittava my\xc3\xb6s somaattisesti. V\xc3\xa4ltt\xc3\xa4m\xc3\xa4t\xc3\xb6nt\xc3\xa4 on, ett\xc3\xa4 tutkimuksessa ja laboratoriokokeilla suljetaan pois ainakin yleisimm\xc3\xa4t samoja oireita aiheuttavat fyysiset sairaudet, kuten kilpirauhassairaudet, akuutit infektiosairaudet ja p\xc3\xa4ihteiden aiheuttamat sairaudet kuten delirium tremens._NEWLINE_Perusteelliseen psykiatriseen haastatteluun on hyv\xc3\xa4 liitt\xc3\xa4\xc3\xa4 esimerkiksi SCIDD-I ja SCID-II (semistrukturoitu psykiatrinen DSM-IV:n mukainen haastattelututkimus) ja ainakin ensikertalaiselle olisi teht\xc3\xa4v\xc3\xa4 psykologin tutkimus.\n_START_SECTION_\nKaksisuuntaisen mielialah\xc3\xa4iri\xc3\xb6n hoito\n_START_PARAGRAPH_\nHoidon kulmakivi on usein pitk\xc3\xa4aikainen hoitosuhde (hoitava l\xc3\xa4\xc3\xa4k\xc3\xa4ri, verkosto ym.) ja psykoedukaatio, mik\xc3\xa4 tarkoittaa, ett\xc3\xa4 potilaalle ja h\xc3\xa4nen l\xc3\xa4hipiirilleen pyrit\xc3\xa4\xc3\xa4n saamaan yhteinen n\xc3\xa4kemys siit\xc3\xa4, millaisesta sairaudesta on kysymys ja miten menetell\xc3\xa4\xc3\xa4n, jos sairauden oireita ilmenee. Yhteisty\xc3\xb6 ja yhdess\xc3\xa4 sovitut tavoitteet ovat t\xc3\xa4rkeit\xc3\xa4. Olisi hyv\xc3\xa4, ett\xc3\xa4 ennakoivat oireet huomattaisiin ja ett\xc3\xa4 olisi olemassa hoitoj\xc3\xa4rjestelm\xc3\xa4, jonka turvin pystytt\xc3\xa4isiin hoitamaan tilanne, ennen kuin se on mennyt vakavaksi._NEWLINE_Psykoedukaatiolla pyrit\xc3\xa4\xc3\xa4n tukemaan potilasta hyv\xc3\xa4ksym\xc3\xa4\xc3\xa4n se, ett\xc3\xa4 sairaudelle on sek\xc3\xa4 psykososiaalisia, psyykkisi\xc3\xa4 ett\xc3\xa4 neuro/aivobiologisia selityksi\xc3\xa4 ja ett\xc3\xa4 useimmiten tarvitaan eri hoitomuotojen yhdist\xc3\xa4mist\xc3\xa4._NEWLINE_Ensimm\xc3\xa4isess\xc3\xa4, toistuvassa maniavaiheessa tai psykoottisessa masennusvaiheessa potilaan ensimm\xc3\xa4inen hoitopaikka on usein psykiatrinen sairaala, jossa pystyt\xc3\xa4\xc3\xa4n turvaamaan, ettei potilas ole vaaraksi itselleen tai ymp\xc3\xa4rist\xc3\xb6lleen eik\xc3\xa4 p\xc3\xa4\xc3\xa4se peruuttamattomasti sotkemaan el\xc3\xa4m\xc3\xa4\xc3\xa4ns\xc3\xa4, ihmissuhteitaan ja talouttaan. L\xc3\xa4heisi\xc3\xa4 on hyv\xc3\xa4 informoida siit\xc3\xa4, ett\xc3\xa4 kyse on useimmiten ohimenev\xc3\xa4st\xc3\xa4 tilanteesta, johon voidaan vaikuttaa l\xc3\xa4\xc3\xa4kehoidolla. Koska monet kaksisuuntaisen mielialah\xc3\xa4iri\xc3\xb6n mania-alttiit potilaat ylireagoivat \xc3\xa4rsykkeisiin ja korkea \xc3\xa4rsyketaso yll\xc3\xa4pit\xc3\xa4\xc3\xa4 maanista tilaa, hoidossa voidaan k\xc3\xa4ytt\xc3\xa4\xc3\xa4 hyv\xc3\xa4ksi tarkoituksellisen v\xc3\xa4h\xc3\xa4virikkeist\xc3\xa4 hoitomilj\xc3\xb6\xc3\xb6t\xc3\xa4, joka suojaa haitallisilta \xc3\xa4rsykkeilt\xc3\xa4 niin kauan, ett\xc3\xa4 potilas siet\xc3\xa4\xc3\xa4 normaalin \xc3\xa4rsyketason sairastumatta._NEWLINE_Monet tai useimmat potilaat hy\xc3\xb6tyv\xc3\xa4t l\xc3\xa4\xc3\xa4kehoidosta. L\xc3\xa4\xc3\xa4kehoitoa k\xc3\xa4ytet\xc3\xa4\xc3\xa4n sek\xc3\xa4 akuutteihin oireisiin ett\xc3\xa4 estohoitoon. Hoitosuhteessa pyrit\xc3\xa4\xc3\xa4n k\xc3\xa4ytt\xc3\xa4m\xc3\xa4\xc3\xa4n l\xc3\xa4\xc3\xa4kehoitoa tukemiseen ja my\xc3\xb6s tarkastelemaan l\xc3\xa4\xc3\xa4kityst\xc3\xa4 ajoittain. L\xc3\xa4\xc3\xa4kehoidosta tulee usein my\xc3\xb6s haittavaikutuksia, jotka heikent\xc3\xa4v\xc3\xa4t potilaan halua k\xc3\xa4ytt\xc3\xa4\xc3\xa4 l\xc3\xa4\xc3\xa4kkeit\xc3\xa4. Kun potilas on l\xc3\xa4\xc3\xa4kehoidon aikana toipunut, h\xc3\xa4n usein haluaa lopettaa tai v\xc3\xa4hent\xc3\xa4\xc3\xa4 l\xc3\xa4\xc3\xa4kityst\xc3\xa4. Alkuvaiheessa olo voikin jonkin aikaa tuntua paremmalta, mutta sairauden uusiutumisriski on ilman estol\xc3\xa4\xc3\xa4kityst\xc3\xa4 suurempi ja vaikuttaa silt\xc3\xa4, ett\xc3\xa4 jos uusiutumisia tulee niin uusi jakso on usein edelt\xc3\xa4vi\xc3\xa4 vaikeampi._NEWLINE_Tehokkaaksi todettuja psykoterapiamuotoja ovat ainakin kognitiivis-behavioraalinen ja psykoedukatiivinen terapia. Tehokkaita ovat esimerkiksi psykoedukatiivinen perheterapia tai moniperheryhm\xc3\xa4ryhm\xc3\xa4hoidot. Supportiivinen (tukea antava) terapia ja yksil\xc3\xb6hoito on usein v\xc3\xa4ltt\xc3\xa4m\xc3\xa4t\xc3\xb6nt\xc3\xa4 esimerkiksi, jos potilas on esimerkiksi maniavaiheen vuoksi menett\xc3\xa4nyt merkitt\xc3\xa4vi\xc3\xa4 asioita el\xc3\xa4m\xc3\xa4ss\xc3\xa4\xc3\xa4n tai h\xc3\xa4n on toipumassa itsemurhayrityksest\xc3\xa4. Tehokkaita ovat erilaiset oireidenhallintaryhm\xc3\xa4t. Niiden kautta potilaat my\xc3\xb6s tapaavat muita samasta sairaudesta k\xc3\xa4rsivi\xc3\xa4 ja huomaavat, etteiv\xc3\xa4t k\xc3\xa4rsi yksin._NEWLINE_Vaikka herkkyys sairastua olisikin olemassa, on mahdollista ett\xc3\xa4 s\xc3\xa4\xc3\xa4nn\xc3\xb6llinen el\xc3\xa4m\xc3\xa4nrytmi, unirytmi, p\xc3\xa4ihteiden liikak\xc3\xa4yt\xc3\xb6n v\xc3\xa4ltt\xc3\xa4minen sek\xc3\xa4 ennakoivien oireiden tunnistaminen ja niihin puuttuminen est\xc3\xa4v\xc3\xa4t uudet sairastumisjaksot._NEWLINE_Tehokas hoitomuoto n\xc3\xa4ytt\xc3\xa4isi olevan biopsykososiaalinen psykoedukatiivis-kognitiivinen pariterapia, johon liittyy se, ett\xc3\xa4 hoito aloitetaan jo esioireiden ilmetess\xc3\xa4._NEWLINE_Hoitosuhteessa on t\xc3\xa4rke\xc3\xa4\xc3\xa4 jatkuvuus ja vuorovaikutuksellinen potilaan itsen\xc3\xa4isyytt\xc3\xa4 kunnioittava asenne, jossa hyv\xc3\xa4ksyt\xc3\xa4\xc3\xa4n se, ett\xc3\xa4 potilas tarvitsee apua suruty\xc3\xb6h\xc3\xb6n terveytens\xc3\xa4 menett\xc3\xa4misest\xc3\xa4 ja sopeutumisesta pitk\xc3\xa4aikaissairauteen ja sen vaatimaan hoitoon, vaikka aktiivisia sairauden oireita ei esiintyisik\xc3\xa4\xc3\xa4n.\n_START_SECTION_\nL\xc3\xa4\xc3\xa4kehoito\n_START_PARAGRAPH_\nKaksisuuntaisen mielialah\xc3\xa4iri\xc3\xb6n hoidossa k\xc3\xa4ytet\xc3\xa4\xc3\xa4n usein mielialan tasaajia, masennusl\xc3\xa4\xc3\xa4kkeit\xc3\xa4 ja neuroleptej\xc3\xa4. L\xc3\xa4\xc3\xa4kityst\xc3\xa4 saatetaan tarvita unettomuuteen, ahdistuneisuuteen, levottomuuteen ja psykoottisiin oireisiin. V\xc3\xa4lill\xc3\xa4 tarvitaan useita eri l\xc3\xa4\xc3\xa4kkeit\xc3\xa4 eri ryhmist\xc3\xa4.\n_START_SECTION_\nLitium\n_START_PARAGRAPH_\nEnsimm\xc3\xa4isen\xc3\xa4 otettiin k\xc3\xa4ytt\xc3\xb6\xc3\xb6n tutkitusti tehokas litium, joka sek\xc3\xa4 rauhoittaa akuuttia maniajaksoa ett\xc3\xa4 suojaa mania- ja depressiovaiheiden puhkeamiselta. Sen teho akuutissa maniassa on hyvin osoitettu. Se soveltuu varsinkin akuutin, euforisen manian, mutta my\xc3\xb6s bipolaaridepression hoitoon. Litiumin ongelmana on sen kapea terapeuttinen ikkuna, joten sen k\xc3\xa4ytt\xc3\xb6 vaatii jatkuvaa veri- ja virtsan\xc3\xa4yteseurantaa. Sairaudentunnottomuuden vuoksi tai muuten l\xc3\xa4\xc3\xa4kekielteiset potilaat voivat j\xc3\xa4tt\xc3\xa4\xc3\xa4 litiuminsa ottamatta.\n_START_SECTION_\nEpilepsial\xc3\xa4\xc3\xa4kkeet\n_START_PARAGRAPH_\nEpilepsial\xc3\xa4\xc3\xa4kkeit\xc3\xa4 k\xc3\xa4ytet\xc3\xa4\xc3\xa4n mielialan tasaajina. Manian ja hypomanian hoidossa antiepilepteist\xc3\xa4 nykyisin k\xc3\xa4ytetyimpi\xc3\xa4 on natriumvalproaatti. Karbamatsepiinin k\xc3\xa4ytt\xc3\xb6 on hankalien farmakokineettisten interaktioiden takia j\xc3\xa4\xc3\xa4nyt v\xc3\xa4hemm\xc3\xa4lle. Valproaatti tehoaa maniaan ja, toisin kuin litium, my\xc3\xb6s sekamuotoisiin jaksoihin ja soveltuu my\xc3\xb6s manian estohoitoon. Masennukseen sen teho on v\xc3\xa4h\xc3\xa4inen, mutta ns. tihe\xc3\xa4jaksoisessa tautimuodossa sit\xc3\xa4 pidet\xc3\xa4\xc3\xa4n teholtaan marginaalisesti muita tasaajia parempana. Lamotrigiini soveltuu etenkin masennuspainotteisten sairausmuotojen yll\xc3\xa4pitohoitoon, koska se est\xc3\xa4\xc3\xa4 tehokkaasti masennusjaksojen uusimista; sill\xc3\xa4 ei kuitenkaan ole antimaanista tehoa. Vakavien ihohaittavaikutusten riskin takia lamotrigiini ei sovellu akuuttien sairausvaiheiden hoitoon, koska l\xc3\xa4\xc3\xa4kkeen aloitus edellytt\xc3\xa4\xc3\xa4 hidasta annostitrausta. Kliininen k\xc3\xa4ytt\xc3\xb6 ja annostus ovat samanlaiset kuin epilepsian hoidossa. My\xc3\xb6s topiramaattia, okskarbatsepiinia ja muitakin epilepsial\xc3\xa4\xc3\xa4kkeit\xc3\xa4 on k\xc3\xa4ytetty, mutta kaksisuuntaisen mielialah\xc3\xa4iri\xc3\xb6n hoito ei niill\xc3\xa4 viel\xc3\xa4 ole Suomessa virallinen k\xc3\xa4ytt\xc3\xb6aihe.\n_START_SECTION_\nPsykoosil\xc3\xa4\xc3\xa4kkeet\n_START_PARAGRAPH_\nMy\xc3\xb6s psykoosil\xc3\xa4\xc3\xa4kkeit\xc3\xa4 k\xc3\xa4ytet\xc3\xa4\xc3\xa4n mania- ja hypomaniajaksojen hoitoon. Uudemmista psykoosil\xc3\xa4\xc3\xa4kkeist\xc3\xa4 (ns. atyyppiset neuroleptit) ovat k\xc3\xa4yt\xc3\xb6ss\xc3\xa4 olantsapiini, ketiapiini ja risperidoni, aripipratsoli sek\xc3\xa4 uusimpana tulokkaana asenapiini. Ketiapiinin tehosta my\xc3\xb6s masennusjaksoihin on vakuuttava n\xc3\xa4ytt\xc3\xb6. Erityisluvallisista valmisteista marginaalisessa k\xc3\xa4yt\xc3\xb6ss\xc3\xa4 on my\xc3\xb6s amisulpridi.\n_START_SECTION_\nMasennusl\xc3\xa4\xc3\xa4kkeet\n_START_PARAGRAPH_\nVaikka kaksisuuntaisen mielialah\xc3\xa4iri\xc3\xb6n depressiovaiheen l\xc3\xa4\xc3\xa4kehoidossa voidaan osin soveltaa samoja periaatteita kuin yksisuuntaisen masennusjakson hoidossa, on muistettava, ett\xc3\xa4 depressiol\xc3\xa4\xc3\xa4kityksen aikana arviolta 10\xe2\x80\x9325\xc2\xa0prosentilla potilaista masennus k\xc3\xa4\xc3\xa4ntyy hypomaniaksi tai maniaksi. Siksi kaksisuuntaista mielialah\xc3\xa4iri\xc3\xb6t\xc3\xa4 sairastaville suositellaankin usein k\xc3\xa4ytett\xc3\xa4v\xc3\xa4ksi masennusl\xc3\xa4\xc3\xa4kityst\xc3\xa4 yhdess\xc3\xa4 mielialan tasaajan tai neuroleptin kanssa. Serotoniiniselektiivisiin masennusl\xc3\xa4\xc3\xa4kkeisiin eli SSRI-l\xc3\xa4\xc3\xa4kkeisiin on liitetty pienempi vaara depression k\xc3\xa4\xc3\xa4ntymisest\xc3\xa4 maniaksi kuin trisyklisiin masennusl\xc3\xa4\xc3\xa4kkeisiin, joten SSRI-l\xc3\xa4\xc3\xa4kkeit\xc3\xa4 pidet\xc3\xa4\xc3\xa4nkin nykyisin bipolaaridepression ensisijaisl\xc3\xa4\xc3\xa4kkein\xc3\xa4._NEWLINE_Toisaalta on esitetty, ett\xc3\xa4 SSRI-masennusl\xc3\xa4\xc3\xa4kkeit\xc3\xa4 ei olisi suotavaa k\xc3\xa4ytt\xc3\xa4\xc3\xa4 kaksisuuntaisen mielialah\xc3\xa4iri\xc3\xb6n masennusjakson hoitoon vaan k\xc3\xa4ytt\xc3\xa4\xc3\xa4 mieluummin esimerkiksi lamotrigiini\xc3\xa4. Joissain tapauksissa SSRI-masennusl\xc3\xa4\xc3\xa4ke saattaa aiheuttaa kaksisuuntaista mielialah\xc3\xa4iri\xc3\xb6t\xc3\xa4 k\xc3\xa4rsiv\xc3\xa4ll\xc3\xa4 \xc3\xa4rtyneisyytt\xc3\xa4, mielialan vaihtelua ja haittavaikutuksia. _NEWLINE_Masennusl\xc3\xa4\xc3\xa4kitys lopetetaan usein nopeammin kuin unipolaarisessa depressiossa. Sairauden alkuvaiheessa ei avohoidossa ole suotavaa k\xc3\xa4ytt\xc3\xa4\xc3\xa4 trisyklisi\xc3\xa4 masennusl\xc3\xa4\xc3\xa4kkeit\xc3\xa4, sill\xc3\xa4 on muistettava, ett\xc3\xa4 ne olivat Suomessa viel\xc3\xa4 1980-luvulla yleisin kuolemaan johtava l\xc3\xa4\xc3\xa4ke itsemurhayrityksiss\xc3\xa4. SSRI- ja muilla uudemmilla masennusl\xc3\xa4\xc3\xa4kkeiden kuolemaan johtava yliannostustaso on moninkertainen._NEWLINE_Lamotrigiini\xc3\xa4 pidet\xc3\xa4\xc3\xa4n nykyisin ensisijaisena l\xc3\xa4\xc3\xa4kkeen\xc3\xa4 bipolaarih\xc3\xa4iri\xc3\xb6n depressioon. My\xc3\xb6s atyyppiset neuroleptit, esimerkiksi ketiapiini, tehoavat masennukseen jonkun verran.\n_START_SECTION_\nAkuutin maniajakson sairaalahoito\n_START_PARAGRAPH_\nSairaalahoitoa vaativa maniajakso on varsin harvinainen, mutta siit\xc3\xa4 k\xc3\xa4rsiv\xc3\xa4lle v\xc3\xa4hint\xc3\xa4\xc3\xa4n haitallinen ja mahdollisesti vaarallinen tilanne. Asianmukaisella l\xc3\xa4\xc3\xa4kityksell\xc3\xa4 sairaala-oloissa onneksi mania saadaan useimmiten nopeasti rauhoittumaan. L\xc3\xa4hes aina potilas joudutaan l\xc3\xa4hett\xc3\xa4m\xc3\xa4\xc3\xa4n hoitoon terveyskeskusl\xc3\xa4\xc3\xa4k\xc3\xa4rin toimesta tahdosta riippumatta, sill\xc3\xa4 maniassa on yleist\xc3\xa4, ett\xc3\xa4 potilas kokee olevansa el\xc3\xa4m\xc3\xa4ns\xc3\xa4 kunnossa. Joskus sairaalassa joudutaan tilanteisiin, joissa potilasta joudutaan rauhoittamaan tahdosta riippumatta l\xc3\xa4\xc3\xa4kkein ja jopa erist\xc3\xa4misell\xc3\xa4, mik\xc3\xa4 on kuitenkin onneksi harvemmin tarpeen.\n_START_SECTION_\nPerinn\xc3\xb6llisyys\n_START_PARAGRAPH_\nKaksisuuntaista mielialah\xc3\xa4iri\xc3\xb6t\xc3\xa4 eli bipolaarih\xc3\xa4iri\xc3\xb6t\xc3\xa4 sairastavien l\xc3\xa4hisukulaisilla on keskim\xc3\xa4\xc3\xa4r\xc3\xa4ist\xc3\xa4 suurempi riski sairastua samaan h\xc3\xa4iri\xc3\xb6\xc3\xb6n. Se on osoitettu lukuisissa tutkimuksissa. H\xc3\xa4iri\xc3\xb6n yleisyys v\xc3\xa4est\xc3\xb6ss\xc3\xa4 on Suomessa noin 0,6\xc2\xa0%, mutta sit\xc3\xa4 sairastavien l\xc3\xa4hisukulaisilla esiintyvyys on ollut 3,9 prosentista jopa 14,5 prosenttiin._NEWLINE_On kartoitettu sukuja, joissa esiintyy joko depressiivisyytt\xc3\xa4 tai kaksisuuntaista mielialah\xc3\xa4iri\xc3\xb6t\xc3\xa4 jokaisessa sukupolvessa, mutta on paljon my\xc3\xb6s esimerkkej\xc3\xa4 suvuista, joissa sairastuneita on vain yksitt\xc3\xa4istapauksia. Nyky\xc3\xa4\xc3\xa4n ajatellaan, ett\xc3\xa4 alttius h\xc3\xa4iri\xc3\xb6lle on perinn\xc3\xb6llist\xc3\xa4 mutta ett\xc3\xa4 olosuhteiden on laukaistava se. T\xc3\xa4llaisen laukaisevana tekij\xc3\xa4n\xc3\xa4 voi toimia vaikkapa stressi tai muu paine. Sairastumiselta suojelee muun muassa s\xc3\xa4\xc3\xa4nn\xc3\xb6llinen el\xc3\xa4m\xc3\xa4nrytmi, kuten riitt\xc3\xa4v\xc3\xa4 uni ja ravinto sek\xc3\xa4 harrastukset._NEWLINE_Professori Kay Redfield Jamisonin tutkimuksen Touched With Fire mukaan taiteilijat ja kirjailijat k\xc3\xa4rsiv\xc3\xa4t keskim\xc3\xa4\xc3\xa4r\xc3\xa4ist\xc3\xa4 enemm\xc3\xa4n kaksisuuntaisesta mielialah\xc3\xa4iri\xc3\xb6st\xc3\xa4, joko sen maanisessa tai hypomaanisessa muodossa, ja t\xc3\xa4m\xc3\xa4 on merkitt\xc3\xa4v\xc3\xa4sti edist\xc3\xa4nyt heid\xc3\xa4n lahjakkuutensa k\xc3\xa4ytt\xc3\xb6\xc3\xa4. Taiteilijatkin ovat kuitenkin olleet tuotteliaimmillaan mielialan ollessa normaali, hypomaaninen tai jopa liev\xc3\xa4sti masentunut. Vakava masennus tai mania alentavat toimintakyky\xc3\xa4 selv\xc3\xa4sti._NEWLINE_Itsemurhaa yritt\xc3\xa4\xc3\xa4 jossain vaiheessa el\xc3\xa4m\xc3\xa4\xc3\xa4ns\xc3\xa4 noin 15\xe2\x80\x9320 prosenttia kaksisuuntaisesta mielialah\xc3\xa4iri\xc3\xb6t\xc3\xa4 sairastavista.\n_START_SECTION_\nSamanaikaisesti esiintyvi\xc3\xa4 sairauksia - erotusdiagnostiikka\n_START_PARAGRAPH_\nAinakin Suomessa suuri osa kaksisuuntaisesta mielialah\xc3\xa4iri\xc3\xb6st\xc3\xa4 k\xc3\xa4rsivist\xc3\xa4 k\xc3\xa4ytt\xc3\xa4\xc3\xa4 ajoin liikaa alkoholia, tyypillisesti esiintyy "tuurijuopottelua". Saman tyyppisi\xc3\xa4 oireita kuin kaksisuuntaiseen mielialah\xc3\xa4iri\xc3\xb6\xc3\xb6n liittyy esimerkiksi ep\xc3\xa4vakaaseen persoonallisuush\xc3\xa4iri\xc3\xb6\xc3\xb6n, tarkkaavaisuus- ja k\xc3\xa4yt\xc3\xb6sh\xc3\xa4iri\xc3\xb6\xc3\xb6n.\n_START_SECTION_\nKaksisuuntainen mielialah\xc3\xa4iri\xc3\xb6 j\xc3\xa4\xc3\xa4 helposti tunnistamatta\n_START_PARAGRAPH_\nSuurin osa kaksisuuntaista mielialah\xc3\xa4iri\xc3\xb6t\xc3\xa4 sairastavista j\xc3\xa4\xc3\xa4 ilman asianmukaista l\xc3\xa4\xc3\xa4kehoitoa, sanoo psykiatrian professori, ylil\xc3\xa4\xc3\xa4k\xc3\xa4ri Erkki Isomets\xc3\xa4 vastavalmistuneiden Jorvi Bipolar Study -tutkimuksen tulosten perusteella. Tutkimuksessa mukana olleista vajaasta 200 potilaasta vain 42 prosenttia oli akuuttivaiheessa saanut asianmukaista l\xc3\xa4\xc3\xa4kehoitoa. Suurin syy l\xc3\xa4\xc3\xa4kehoidon ongelmiin oli virheellinen diagnoosi. Tutkimuksessa seulottiin noin 1\xc2\xa0600 psykiatrista potilasta. Joukosta l\xc3\xb6ytyi 191 kaksisuuntaista mielialah\xc3\xa4iri\xc3\xb6t\xc3\xa4 sairastavaa potilasta. Heist\xc3\xa4 l\xc3\xa4hes 40 prosentilta puuttui h\xc3\xa4iri\xc3\xb6n kliininen diagnoosi._NEWLINE_Huonommin tunnetun tyypin II potilaista vain puolet oli diagnosoitu oikein. Tyypin II bipolaarih\xc3\xa4iri\xc3\xb6ss\xc3\xa4 vakavat masennusjaksot vaihtelevat hypomaanisten jaksojen kanssa. Tyypin I maanis-depressiivisilt\xc3\xa4 potilaista kliininen diagnoosi puuttui nelj\xc3\xa4sosalta. Erkki Isomets\xc3\xa4n mukaan ongelmat kasaantuvat masennusvaiheiden hoitoon avohoidossa. Tyypillisi\xc3\xa4 ongelmia ovat mielialaa tasaavan l\xc3\xa4\xc3\xa4kehoidon puuttuminen ja masennusvaiheiden hoitaminen tavallisena depressiona pelk\xc3\xa4st\xc3\xa4\xc3\xa4n masennusl\xc3\xa4\xc3\xa4kkeiden avulla. Isomets\xc3\xa4n mukaan mielialaa tasaava l\xc3\xa4\xc3\xa4kehoito on kaksisuuntaisen mielialah\xc3\xa4iri\xc3\xb6n hoidon kulmakivi. T\xc3\xa4llainen l\xc3\xa4\xc3\xa4kitys oli entuudestaan kuitenkin vain joka viidennell\xc3\xa4 tutkimuspotilaalla. "Potilaat eiv\xc3\xa4t hae hoitoa maniassa. Terveydenhuollon teht\xc3\xa4v\xc3\xa4n\xc3\xa4 on aktiivisesti selvitt\xc3\xa4\xc3\xa4, onko n\xc3\xa4it\xc3\xa4 jaksoja ollut", Isomets\xc3\xa4 sanoo._NEWLINE_Tutkijat suosittelevatkin, ett\xc3\xa4 sairautta seulottaisiin psykiatrisessa erikoissairaanhoidossa helposti teht\xc3\xa4v\xc3\xa4ll\xc3\xa4 MDQ-mielialah\xc3\xa4iri\xc3\xb6kyselyll\xc3\xa4._NEWLINE_Jotta hoito pysyisi paremmin mukana potilaan voinnin vaihteluissa, tutkijat ehdottavat, ett\xc3\xa4 potilaat pit\xc3\xa4isiv\xc3\xa4t mielialap\xc3\xa4iv\xc3\xa4kirjaa._NEWLINE_Tutkimus osoitti, ett\xc3\xa4 kaksisuuntaista mielialah\xc3\xa4iri\xc3\xb6t\xc3\xa4 sairastavien potilaiden itsetuhok\xc3\xa4ytt\xc3\xa4ytymisen riski on eritt\xc3\xa4in suuri. Itsemurhayrityksi\xc3\xa4 oli tai oli ollut 55 prosentilla potilaista.\n_START_SECTION_\nItsetuhoinen k\xc3\xa4ytt\xc3\xa4ytyminen kaksisuuntaisessa mielialah\xc3\xa4iri\xc3\xb6ss\xc3\xa4\n_START_PARAGRAPH_\nTutkimus on osa etenev\xc3\xa4\xc3\xa4 seurantatutkimusta kaksisuuntaisesta mielialah\xc3\xa4iri\xc3\xb6st\xc3\xa4 (Jorvi Bipolar Study). Tutkimusta varten seulottiin 1\xc2\xa0630 i\xc3\xa4lt\xc3\xa4\xc3\xa4n 18\xe2\x80\x9359-vuotiasta potilasta k\xc3\xa4ytt\xc3\xa4en Mood Disorder Questionnaire (MDQ) -mielialah\xc3\xa4iri\xc3\xb6kysely\xc3\xa4. Kyselyn perusteella positiivisiksi osoittautuneet 490 potilasta haastateltiin puolistrukturoidulla haastattelumenetelm\xc3\xa4ll\xc3\xa4. Tutkimukseen valikoitui lopulta 191 potilasta. N\xc3\xa4ill\xc3\xa4 oli diagnosoitavissa meneill\xc3\xa4\xc3\xa4n oleva kaksisuuntaisen mielialah\xc3\xa4iri\xc3\xb6n sairausjakso, josta my\xc3\xb6hemmin k\xc3\xa4ytet\xc3\xa4\xc3\xa4n nime\xc3\xa4 indeksijakso._NEWLINE_Potilaat haastateltiin uudestaan puolen vuoden ja puolentoista vuoden kuluttua. Itsetuhoista k\xc3\xa4ytt\xc3\xa4ytymist\xc3\xa4 tutkittiin sek\xc3\xa4 indeksijakson ett\xc3\xa4 seurannan aikana itsemurha-ajatuksia kartoittavan asteikon avulla ja haastattelukysymyksin. Tietoja ker\xc3\xa4ttiin my\xc3\xb6s sairauskertomuksista. Tieto erilaisista sairausjaksoista seurannan aikana koottiin yksityiskohtaiseksi graafiseksi kuvaajaksi._NEWLINE_Tutkimuksessa ilmeni, ett\xc3\xa4 itsetuhoinen k\xc3\xa4ytt\xc3\xa4ytyminen on eritt\xc3\xa4in yleist\xc3\xa4 kaksisuuntaista mielialah\xc3\xa4iri\xc3\xb6t\xc3\xa4 sairastavilla potilailla. Indeksijakson aikana 20 prosenttia potilaista yritti itsemurhaa ja itsemurha-ajatuksia esiintyi 61 prosentilla. Masennus, toivottomuus, samanaikainen muu psykiatrinen sairastavuus ja aikaisempi itsemurhayritys osoittautuivat indeksisairausjakson aikana keskeisiksi riskitekij\xc3\xb6iksi itsetuhoiselle k\xc3\xa4ytt\xc3\xa4ytymiselle. Itsetuhoisen k\xc3\xa4ytt\xc3\xa4ytymisen esiintyvyys kaksisuuntaisen mielialah\xc3\xa4iri\xc3\xb6n p\xc3\xa4\xc3\xa4tyyppien I ja II v\xc3\xa4lill\xc3\xa4 oli samanlaista._NEWLINE_Indeksijakson aikana tehdyt itsemurhayritykset sijoittuivat sairauden masennus- ja sekamuotoisiin vaiheisiin. Toivottomuus ennusti itsemurhayrityksi\xc3\xa4 masennusjakson aikana. Sekamuotoisen vaiheen aikana itse arvioitu masennuksen syvyys ja nuorempi ik\xc3\xa4 olivat itsemurhayritysten itsen\xc3\xa4isi\xc3\xa4 riskitekij\xc3\xb6it\xc3\xa4._NEWLINE_Puolentoista vuoden seurannan aikana 20 prosenttia potilaista yritti itsemurhaa. Aikaisemmat itsemurhayritykset, toivottomuus, masennusjakso tutkimukseen ottohetkell\xc3\xa4 ja nuorempi ik\xc3\xa4 ennustivat itsemurhayrityksi\xc3\xa4. Potilaista 55 prosenttia oli yritt\xc3\xa4nyt itsemurhaa ennen tutkimukseen ottoa tai yritti sit\xc3\xa4 indeksijakson tai seurannan aikana._NEWLINE_Seuranta-aikana itsemurhayritysten ilmaantuvuus oli 37-kertainen sekamuotoisten jakson ja 18-kertainen masennusjakson aikana verrattuna muihin jaksoihin. Aikaisempi itsemurhayritys sek\xc3\xa4 masennus- tai sekamuotoisessa jaksossa vietetty aika ennustivat itsemurhayrityst\xc3\xa4 seuranta-aikana. Tutkimus osoittaa kaksisuuntaisesta mielialah\xc3\xa4iri\xc3\xb6st\xc3\xa4 k\xc3\xa4rsivien potilaiden olevan huomattavan itsetuhoaltis ryhm\xc3\xa4, sill\xc3\xa4 yli puolet potilaista on yritt\xc3\xa4nyt itsemurhaa._NEWLINE_Kliinisesti on eritt\xc3\xa4in t\xc3\xa4rke\xc3\xa4\xc3\xa4 tunnistaa kaksisuuntainen mielialah\xc3\xa4iri\xc3\xb6 ja hoitaa sekamuotoiset jaksot ja masennusjaksot mahdollisimman nopeasti ja tehokkaasti, koska n\xc3\xa4ihin molempiin liittyy huomattavan suuri itsemurhayritysten riski.\n_START_SECTION_\nKaksostutkimus geneettisist\xc3\xa4 ja ymp\xc3\xa4rist\xc3\xb6tekij\xc3\xb6ist\xc3\xa4 kaksisuuntaisessa mielialah\xc3\xa4iri\xc3\xb6ss\xc3\xa4\n_START_PARAGRAPH_\nV\xc3\xa4it\xc3\xb6stutkimuksessa tarkasteltiin ymp\xc3\xa4rist\xc3\xb6tekij\xc3\xb6iden ja geneettisten tekij\xc3\xb6iden merkityst\xc3\xa4 kaksisuuntaisessa mielialah\xc3\xa4iri\xc3\xb6ss\xc3\xa4. Tutkimus on osa vakavien mielenterveyden h\xc3\xa4iri\xc3\xb6iden geneettist\xc3\xa4 epidemiologiaa ja molekyyligenetiikkaa koskevaa Kansanterveyslaitoksen tutkimushanketta. Tutkimusaineisto muodostui 74 kaksosparista, joista ainakin toiselle oli merkitty bipolaarih\xc3\xa4iri\xc3\xb6diagnoosi sairaaloiden poistoilmoitusrekisteriin vuosien 1969\xe2\x80\x9391 aikana. Rekisteritietojen pohjalta laskettuna bipolaarisen mielialah\xc3\xa4iri\xc3\xb6n vuosittainen ilmaantuvuus oli koko v\xc3\xa4est\xc3\xb6ss\xc3\xa4 5,8/100\xc2\xa0000 ja kaksosaineistossa 7,6/100\xc2\xa0000. Kun kaksosaineistossa tutkittiin sairastumisalttiuden vaihtelua selitt\xc3\xa4vi\xc3\xa4 tekij\xc3\xb6it\xc3\xa4, havaittiin perinn\xc3\xb6llisten tekij\xc3\xb6iden osuudeksi 93 prosenttia._NEWLINE_Sek\xc3\xa4 potilailla ett\xc3\xa4 heid\xc3\xa4n terveill\xc3\xa4 kaksossisaruksillaan havaittiin vasemman aivopuoliskon valkean aineen v\xc3\xa4henem\xc3\xa4\xc3\xa4 verrattuna terveisiin verrokkeihin, mutta vain potilailla valkean aineen v\xc3\xa4henem\xc3\xa4\xc3\xa4 n\xc3\xa4kyi my\xc3\xb6s oikeassa aivopuoliskossa. Aivojen harmaan aineen osalta ei ollut havaittavissa eroa verrokkeihin, mutta otsolohkossa harmaan aineen m\xc3\xa4\xc3\xa4r\xc3\xa4 korreloi positiivisesti mielialaa tasaavan l\xc3\xa4\xc3\xa4kkeen litiumin k\xc3\xa4ytt\xc3\xb6\xc3\xb6n._NEWLINE_Potilaat tai heid\xc3\xa4n terveet sisaruksensa eiv\xc3\xa4t eronneet verrokeista sanastotestiss\xc3\xa4, joka on yksi \xc3\xa4lyllisen perustason mittareista. Bipolaarih\xc3\xa4iri\xc3\xb6t\xc3\xa4 sairastavat selviytyiv\xc3\xa4t kuitenkin selv\xc3\xa4sti verrokkeja huonommin informaation k\xc3\xa4sittelyn nopeutta mittaavassa teht\xc3\xa4v\xc3\xa4ss\xc3\xa4. My\xc3\xb6s kaikissa muistiteht\xc3\xa4viss\xc3\xa4 he menestyiv\xc3\xa4t verrokkeja heikommin. Potilaiden terveiden sisarusten suoriutuminen sen sijaan ei eronnut merkitt\xc3\xa4v\xc3\xa4sti verrokeista. Kun kielellisen muistiteht\xc3\xa4v\xc3\xa4n tuloksia analysoitiin erikseen miesten ja naisten ryhm\xc3\xa4ss\xc3\xa4, k\xc3\xa4vi ilmi, ett\xc3\xa4 naisten ryhm\xc3\xa4ss\xc3\xa4 my\xc3\xb6s terveiden kaksosten suoriutuminen opitun aineksen uudelleen mieleen palauttamisessa oli heikentynyt verrokkeihin n\xc3\xa4hden. Miesten ryhm\xc3\xa4ss\xc3\xa4 t\xc3\xa4llaista eroa ei ollut._NEWLINE_Koska valkean aineen h\xc3\xa4vi\xc3\xa4m\xc3\xa4\xc3\xa4 esiintyi sek\xc3\xa4 sairastuneilla ett\xc3\xa4 heid\xc3\xa4n terveill\xc3\xa4 kaksosillaan, voidaan olettaa, ett\xc3\xa4 valkean aineen muodostumiseen tai s\xc3\xa4\xc3\xa4telyyn osallistuvien geenien ryhm\xc3\xa4st\xc3\xa4 l\xc3\xb6ytyy ainakin jokin bipolaarih\xc3\xa4iri\xc3\xb6lle altistavista geeneist\xc3\xa4._NEWLINE_Tieto bipolaarih\xc3\xa4iri\xc3\xb6\xc3\xb6n liittyvist\xc3\xa4 geneettisist\xc3\xa4 tekij\xc3\xb6ist\xc3\xa4 ja perinn\xc3\xb6llisest\xc3\xa4 alttiudesta auttaa klinikoita, potilaita ja heid\xc3\xa4n sukulaisiaan ymm\xc3\xa4rt\xc3\xa4m\xc3\xa4\xc3\xa4n paremmin sairauden esiintymist\xc3\xa4 ja luonnetta, ja sen tulisikin kuulua hoitoprosessiin liittyv\xc3\xa4\xc3\xa4n informaatioon.'